|  |  |  |  |
| --- | --- | --- | --- |
| Awduron | Bethany Mackenzie  Jamie Jones | | |
| Perchennog y Ddogfen |  | | |
| Cymeradwywyd a Chadarnhawyd Gan: |  | Dyddiad: |  |
| Dyddiad Gweithredu |  | | |
| Dyddiad Adolygu Nesaf |  | | |
| Dyddiad Cyhoeddwyd: |  | | |
| Rhif y Fersiwn | F1.0 | | |



Côd Ymddygiad Cyflenwyr





Cynnwys

1. [Cyflwyniad](#Introduction)3
2. [Amcanion](#Objectives)4
3. [Côd Ymddygiad ac Ymddygiadau](#Code_of_Conduct_and_Behaviours)4
   1. [Cydymffurfiaeth Gymdeithasol](#Social_Compliance)5
   2. [Cydymffurfiaeth Foesegol a Datblygu Economaidd](#Ethical_ComplianceandEconomicDevelopment)8
   3. [Cydymffurfiaeth Amgylcheddol](#Environmental_Compliance)9
4. [Gwella’n Barhaus](#Continual_Improvement)11
5. [Chwythu'r Chwiban a Rhoi Gwybod am Bryderon](#Whistleblowing_and_Reporting_Concerns)11
6. [Ymrwymiad Cyflenwyr](#Supplier_Commitment) 12

[Atodiad 1](#Appendix_1) 13

[Geirfa](#Glossary_of_Terms) 15

1. Cyflwyniad

Mae Prifysgol Caerdydd wedi ymrwymo i gynnal ei gweithgareddau caffael mewn modd sy’n gyfrifol yn amgylcheddol, yn gymdeithasol, yn foesegol ac yn economaidd. Mae'n bwysig iawn i'r Brifysgol fod ei Chyflenwyr yn rhannu'r gwerthoedd a'r egwyddorion hyn, drwy fabwysiadu safonau uchel o safbwynt amgylcheddol, cymdeithasol, moesegol a busnes cyfrifol. Mae Prifysgol Caerdydd wedi'i hardystio i **Safonau Rhyngwladol** (**ISO 14001** ac **ISO 45001**) ac wedi ymrwymo i gynnal safonau hyn. Mae'r Brifysgol yn alinio ei hun â **[Nodau Llesiant Deddf Llesiant Cenedlaethau'r Dyfodol Llywodraeth Cymru](#WBFG)** ac yn disgwyl i Gyflenwyr gefnogi'r Brifysgol i gynnal y gwerthoedd hyn:

**Nodau Llesiant:**

* Prifysgol ffyniannus
* Prifysgol wydn
* Prifysgol iachach
* Prifysgol sy'n gyfrifol yn fyd-eang
* Cymru sy’n fwy cyfartal
* Cymru o gymunedau mwy cydlynol
* Cymru â diwylliant bywiog lle mae’r Gymraeg yn ffynnu

At hynny, mae Prifysgol Caerdydd yn disgwyl i Gyflenwyr weithio'n unol â **[Nodau Datblygu Cynaliadwy y Cenhedloedd Unedig](#SDGs)** [(](#SDGs)**[NDC](#SDGs)**[)](#SDGs), yn benodol:

**Nodau Datblygu Cynaliadwy:**

* NDC 8 - Gwaith gweddus a thwf economaidd
* NDC 12 - Defnyddio a chynhyrchu’n gyfrifol
* NDC 13 - Gweithredu ar yr hinsawdd
* NDC 14 - Bywyd o dan ddŵr
* NDC 15 - Bywyd ar dir

Er ein bod yn cydnabod y 17 o Nodau Datblygu Cynaliadwy ac yn annog Cyflenwyr i weithio ochr yn ochr â phob un ohonynt, nodir y pump uchod fel nodau y gall caffael gael effaith gadarnhaol uniongyrchol arnynt.

Wrth gyflawni'r ymrwymiadau hyn, bydd y Brifysgol yn sicrhau bod Cyflenwyr presennol a darpar Gyflenwyr yn cydnabod, yn mabwysiadu (fel safon isaf), ac yn cydymffurfio â'r egwyddorion a nodir yn y Côd Ymddygiad Cyflenwyr hwn (y Côd) mewn perthynas â'u sefydliad a'u cadwyn gyflenwi.

1. Amcanion

Amcan cyffredinol y Côd hwn yw meithrin perthnasoedd ymddiriedus ac agored rhwng y Brifysgol a'i Chyflenwyr i sbarduno perfformiad gwell drwy gydol ei chadwyni cyflenwi. Mae'r Côd hwn yn gweithredu mewn ffordd ddwyochrog o ran Cyflenwyr y Brifysgol ac yn nodi'r ymddygiadau y byddai'r naill yn eu disgwyl gan y llall. O ganlyniad, mae'r Brifysgol yn disgwyl i'w holl Gyflenwyr gydymffurfio'n llawn â'r holl ofynion deddfwriaethol perthnasol, arferion gorau, a safonau hawliau dynol a gydnabyddir yn rhyngwladol, a chynnal gweithgareddau sicrwydd ynghylch eu cydymffurfiaeth eu hunain.

Wrth ddewis ei Chyflenwyr, bydd y Brifysgol yn gwneud asesiad teg yn unol â rheoliadau caffael er mwyn sicrhau bod y Brifysgol yn contractio gyda chyrff ag enw da. Mae Prifysgol Caerdydd yn gwarantu mynediad teg at gyfleoedd i bob cyflenwr a thriniaeth gyfartal yn ystod y broses ddethol.

Yn y Côd hwn:

Ystyr Cyflenwr yw cwmni, partneriaeth neu unigolyn sy'n darparu nwyddau, gwasanaethau, neu waith i'r Brifysgol.

Ystyr Gweithiwr yw unrhyw unigolyn y mae'r Cyflenwr yn ei gyflogi, yn ei logi, neu'n ei ddefnyddio i gynnal ei fusnes.

Mae Cynrychiolydd yn golygu cyflenwyr, gwerthwyr, asiantau ac isgontractwyr y Cyflenwr sy'n ymwneud â chadwyn gyflenwi'r Cyflenwr.

Mae'r Côd hwn yn gymwys i unrhyw Gyflenwr a'i Weithwyr a'i Gynrychiolwyr.

Bydd Cyflenwyr yn cydymffurfio â'r Côd a byddant yn sicrhau bod eu Gweithwyr a'u Cynrychiolwyr yn ymwybodol o'r Côd ac yn cydymffurfio ag ef.

Yn ogystal â chydymffurfio â'r safonau a nodir yn y Côd, **mae Prifysgol Caerdydd yn ei gwneud yn ofynnol i'w holl Gyflenwyr gydymffurfio â'r holl gyfreithiau, rheoliadau a safonau perthnasol.**

1. Côd ymddygiad ac ymddygiadau

Mae'r Brifysgol yn disgwyl i'w holl Gyflenwyr lynu wrth yr holl ofynion deddfwriaethol ac arferion gorau canlynol a chydymffurfio â hwy, a chynnal gweithgareddau sicrwydd ynghylch eu cydymffurfiaeth eu hunain. At hynny, mae'r Brifysgol yn disgwyl i'w Chyflenwyr gydymffurfio o leiaf â'r holl hawliau dynol a gydnabyddir yn rhyngwladol, fel y rhai a nodir yn Neddf Hawliau Dynol 1998, yr egwyddorion ynghylch hawliau sylfaenol a nodir yn **[Natganiad](#ILO_Rights_at_Work)** **[y Sefydliad Llafur Rhyngwladol ar Egwyddorion a Hawliau Sylfaenol yn y Gwaith](#ILO_Rights_at_Work), a chydymffurfio â** Chôd Sylfaen y Fenter Masnachu Moesegol, mewn unrhyw ran o'i chadwyn gyflenwi.

## 3.1 Cydymffurfiaeth Gymdeithasol



## Llafur dan orfod neu anwirfoddol

## Rhaid i gyflenwyr wneud y canlynol:

* Peidio â defnyddio llafur dan orfod, llafur rhwymedig, llafur ymrwymedig, carchar neu lafur anwirfoddol na mynnu gwaith/gwasanaeth gan unigolyn dan fygythiad neu orfodaeth.
* Cynnal gwaith yn seiliedig ar delerau y cytunir yn rhydd arnynt. Mae hyn yn golygu y dylai Gweithwyr fod yn rhydd i ddewis eu cyflogaeth a gadael y gyflogaeth honno drwy roi rhybudd rhesymol heb flaendal ariannol neu eitemau personol yn cael eu cadw.
* Peidio ag ymgysylltu mewn unrhyw ffordd â gweithgarwch masnachu pobl, na chefnogi na gweithio gyda sefydliadau sy'n cymryd rhan mewn gweithgarwch masnachu pobl.
* Peidio â mynnu bod eu Gweithwyr yn talu'r costau neu'r ffioedd sy'n gysylltiedig â'u proses recriwtio.
* Rhagori ar ofynion unrhyw ddeddfwriaeth, rheoliadau a chodau Gwrth-gaethwasiaeth/Gwrth-gaethwasiaeth Fodern a masnachu pobl mewn unrhyw wlad y maent yn gweithredu ynddi gan gynnwys, ond heb fod yn gyfyngedig i, **[Ddeddf Caethwasiaeth Fodern y DU 2015](#Modern_Slavery_Act)**, a byddant yn cyhoeddi datganiad caethwasiaeth fodern blynyddol os yw'n berthnasol. Mae hyn yn ymwneud ag unrhyw ran o'r gadwyn gyflenwi a rhaid i Gyflenwyr gydymffurfio ag unrhyw gynlluniau cyhoeddi gwirfoddol a gorfodol sydd ar waith i roi tryloywder ynghylch eu gweithgareddau.

## Llafur plant

Rhaid i gyflenwyr wneud y canlynol:

* Cefnogi gwaith i sicrhau bod llafur plant wedi'i ddiddymu i bob pwrpas.
* Cydymffurfio â'r isafswm oedran cenedlaethol ar gyfer cyflogaeth ran-amser ac amser llawn oni chaniateir isafswm oedran lleol is [**o dan gonfensiwn 138 y Sefydliad Llafur Rhyngwladol *.***](#ILO138)
* Rhoi cymorth i unrhyw blentyn y canfyddir ei fod yn ymgymryd â llafur plant, i'w alluogi i gwblhau, o leiaf, ei addysg orfodol (hyd yn oed os bydd yn peidio ag ymgymryd â llafur plant), neu lefel addysg gyfatebol, fel y darperir ar ei gyfer o dan**[Gyfamod Hawliau Economaidd, Cymdeithasol a Diwylliannol y Cenhedloedd Unedig](#Economic_Social_Cultural_Rights)**. Dylai cymorth o'r fath gan y Cyflenwr gydnabod a pheidio â bod yn niweidiol i amodau gwaith y plentyn neu'r rhai y mae ei waith yn eu cefnogi.

## Amodau gwaith

Rhaid i Gyflenwyr wneud y canlynol:

* Sicrhau na ddylai oriau gwaith rheolaidd fod yn fwy na therfynau cyfreithiol ac na ddylai goramser fod yn fwy na'r uchafswm a ganiateir yn ôl y gyfraith.
* Sicrhau bod gan Weithwyr o leiaf un (1) diwrnod i ffwrdd am bob saith (7) diwrnod.
* Rhaid i oriau gwaith gydymffurfio â deddfau cenedlaethol, a chytundebau ar y cyd.
* Bydd i unrhyw oramser fod yn wirfoddol. Bydd goramser yn cael ei ddefnyddio yn gyfrifol, gan ystyried yr holl ffactorau canlynol: maint, amlder ac oriau y mae gweithwyr unigol a'r gweithlu yn gyffredinol eu gweithio. Ni chaiff ei ddefnyddio i ddisodli cyflogaeth reolaidd.

## Iechyd, Diogelwch a Llesiant

Rhaid i Gyflenwyr wneud y canlynol:

* Sicrhau bod amgylchedd diogel a hylan yn cael ei ddarparu, gan gynnwys unrhyw fannau arlwyo neu lety.
* Sicrhau bod unrhyw waith peryglus, fel y'i diffinnir gan [**Gonfensiwn 182 y Sefydliad Llafur Rhyngwladol**](#ILO182), yn cael ei gynnal gan bobl â hyfforddiant addas yn unig sy'n 18 oed neu'n hŷn.
* Cydymffurfio â holl gyfreithiau a rheoliadau iechyd a diogelwch perthnasol y DU ac unrhyw gyfreithiau neu reoliadau perthnasol eraill mewn unrhyw wlad y maent yn gweithredu ynddi.
* Sicrhau bod yr holl offer wedi'i ardystio i fod yn ddiogel i'w ddefnyddio, a bod prosesau'n caniatáu amgylchedd gwaith diogel. Rhaid i weithwyr gael hyfforddiant (y mae'n rhaid iddo fod yn orfodol a bod mewn iaith y gallant ei deall) sy'n berthnasol i gyflawni eu rolau o ddydd i ddydd, gan gynnwys defnyddio'r holl gyfarpar ac offer yn ddiogel, a rhaid ei ddarparu'n barhaus mor aml ag sydd ei angen i barhau i fod yn effeithiol.
* Ymdrechu i ddileu (yn y lle cyntaf) neu leihau'r bygythiad i iechyd Gweithwyr o ganlyniad i unrhyw beryglon, gan gynnwys unrhyw gyfryngau cemegol peryglus a ddefnyddir mewn prosesau gweithgynhyrchu a/neu weithgareddau cadwyn gyflenwi a darparu hyfforddiant gorfodol (mewn iaith y gallant ei deall) ynghylch defnyddio unrhyw gemegau niweidiol yn ddiogel.
* Sicrhau bod yr holl gyfarpar diogelu personol sydd ei angen i sicrhau iechyd a diogelwch Gweithwyr sy'n cynnal y dasg yn cael ei ddarparu'n rhad ac am ddim gan y Cyflenwr.
* Sicrhau bod polisïau a phrosesau ar waith ar gyfer cofnodi, adrodd, ac osgoi digwyddiadau sy'n gysylltiedig ag iechyd a diogelwch a gweithio i osgoi unrhyw ffactorau a allai fod yn achosi problemau iechyd meddwl sy'n effeithio ar Weithwyr. Pan fo angen, dylid rhoi gwybod am ddigwyddiadau i'r adran Iechyd a Diogelwch fewnol a/neu'r corff rheoleiddio perthnasol, e.e., yr Awdurdod Gweithredol Iechyd a Diogelwch (HSE).
* Lle bo'n bosibl, gweithredu'n brydlon yn sgil unrhyw adborth sy'n gysylltiedig â'r amgylchedd, iechyd, diogelwch a llesiant.
* Dilyn y gofynion a nodir yng ngweithdrefnau iechyd a diogelwch y Brifysgol wrth gynnal gweithgareddau ar safle Prifysgol Caerdydd, yng nghyfleusterau'r Brifysgol, neu ar safleoedd o dan ei rheolaeth uniongyrchol.

## Cyflogau a buddion

Mae Prifysgol Caerdydd yn aelod o'r **[Sefydliad Cyflog Byw](#Living_Wage)** ac yn ei gwneud yn ofynnol i unrhyw Gyflenwr sicrhau bod y cyflog byw yn cael ei dalu (fel lleiafswm, neu safonau cyfreithiol cenedlaethol/meincnodau diwydiant perthnasol) i unrhyw Weithwyr heb wahaniaethu, a rhaid i bob didyniad anstatudol fod yn rhesymol a gyda chaniatâd y Gweithiwr. Mewn unrhyw achos dylai cyflogau fod yn ddigon i ddiwallu anghenion sylfaenol ac i roi rhywfaint o incwm i'w wario yn ôl disgresiwn.

Rhaid i Gyflenwyr wneud y canlynol:


* Talu pob Gweithiwr sydd ar yr un raddfa gyflog yn gyfartal, waeth beth fo'u haddysg, dosbarth cymdeithasol/cast, cenedligrwydd, aelodaeth o undeb llafur, oedran, anabledd, hunaniaeth o ran rhywedd neu ailbennu rhywedd, priodas a phartneriaeth sifil, beichiogrwydd a mamolaeth, hil, lliw, diwylliant, crefydd neu gred, ymlyniad gwleidyddol, rhyw, neu gyfeiriadedd rhywiol, oni bai bod amodau statudol yn gofyn fel arall.

## Triniaeth deg a pheidio â gwahaniaethu

Rhaid i Gyflenwyr wneud y canlynol:

* Sicrhau bod gan eu Gweithwyr ryddid i ymgysylltu er mwyn gallu ffurfio, ymuno (ond nid ymuno dan orfodaeth), neu gael eu cynrychioli gan, undeb llafur neu sefydliad tebyg o'u dewis, a bod yn rhydd i adael sefydliadau o'r fath. Rhaid i gynrychiolwyr Gweithwyr gael eu hethol gan y Gweithwyr perthnasol, yn hytrach na chael eu penodi gan y rheolwyr.
* Peidio â gwahaniaethu neu drin yn annheg unrhyw Weithiwr am unrhyw reswm gan gynnwys addysg, dosbarth cymdeithasol/cast, cenedligrwydd, aelodaeth o undeb llafur, oedran, anabledd, hunaniaeth o ran rhywedd neu ailbennu rhywedd, priodas a phartneriaeth sifil, beichiogrwydd a mamolaeth, hil, lliw, diwylliant, crefydd neu gred, ymlyniad gwleidyddol, rhyw, neu gyfeiriadedd rhywiol, oni bai bod amodau statudol yn gofyn fel arall.
* Ymrwymo i fod yn wrth-hiliol yn unol ag aliniad y Brifysgol â Chynllun Gweithredu Cymru Wrth-hiliol Llywodraeth Cymru.
* Darparu gweithle sy'n rhydd rhag gwahaniaethu, aflonyddu, trais ac erledigaeth.
* Trin pob Gweithiwr gyda pharch ac urddas, a pheidio â derbyn anghydraddoldeb fel rhywbeth y gellir ei gyfiawnhau am unrhyw reswm, yn unol â **[Ddeddf Cydraddoldeb 2010](#Equality_Act)**, sy'n amddiffyn rhag gwahaniaethu, aflonyddu, ac erledigaeth.
* Rhoi prosesau clir a hygyrch ar gyfer datrys anghydfodau gyda Gweithwyr.
* Sicrhau bod arferion effeithiol o ran ymgysylltu â Gweithwyr ar waith i'r graddau bod gan bob Gweithiwr ddealltwriaeth glir o'i ddyletswyddau a'i hawliau cyflogaeth o dan gyfreithiau lleol a rhyngwladol.
* Sicrhau bod eu Cynrychiolwyr a'u Gweithwyr, tra ar safle'r Brifysgol neu'n agos iddo, neu wrth ryngweithio ag unrhyw aelod o staff, myfyriwr, neu aelod o'r cyhoedd, yn ymddwyn mewn modd parchus a chwrtais ac yn unol â safonau cydraddoldeb, amrywiaeth a chynhwysiant y sefydliad.

## 3.2 Cydymffurfiaeth a datblygu economaidd



Mae gan y cyhoedd ddiddordeb cynyddol yn yr hyn sy'n cael ei gaffael, er mwyn sicrhau bod y broses gaffael yn cael ei chynnal mewn modd agored a thryloyw. Mae Prifysgol Caerdydd, felly, yn disgwyl i'w Chyflenwyr weithredu ag uniondeb, gwneud penderfyniadau cadarn a chydymffurfio'n foesegol ym mhob agwedd ar eu busnes.

## Cydymffurfiaeth foesegol

Rhaid i Gyflenwyr wneud y canlynol:

* Ar y lleiaf, cydymffurfio â holl gyfreithiau, rheoliadau, a gofynion cyfreithiol ariannol/treth cenedlaethol a rhyngwladol y gwledydd y maent yn gweithio ynddynt, yn gweithgynhyrchu ynddynt, neu'n masnachu gyda nhw, yn unol â **[Deddf Cyllid Troseddol 2017](#Criminal_Finances_Act)**, fel y bo'n berthnasol.
* Cydymffurfio â'r holl gyfreithiau cystadleuaeth berthnasol gan gynnwys ond heb fod yn gyfyngedig i'r rhai sy'n ymwneud â chydweithio a rhannu gwybodaeth gyda chystadleuwyr, pennu prisiau a thwyllo mewn proses gynnig h.y., **[Deddf Cystadleuaeth y DU](#Competition_Act)****[1998](#Competition_Act)**.
* Cydymffurfio â'r holl gyfreithiau a rheoliadau perthnasol sy'n ymwneud ag atal llwgrwobrwyo a llygredd gan gynnwys, ond heb fod yn gyfyngedig, i **[Ddeddf Llwgrwobrwyo y DU 2010](#Bribery_Act)**.
* Peidio â bod yn gysylltiedig mewn unrhyw ffordd â gweithredoedd o lwgrwobrwyo neu lygredd, cymryd rhan mewn arferion/cartelau gwrth-gystadleuaeth neu gefnogi trais, terfysgaeth, neu gam-drin pobl neu gymunedau unigol.
* Cydymffurfio â'r holl gyfreithiau telerau contract annheg perthnasol gan gynnwys, ond heb fod yn gyfyngedig i, **[Ddeddf Telerau Contract Annheg 1977](#Unfair_Contract_Terms)**.
* Peidio â gorfodi telerau contract sy'n rhy feichus, masnachol annieniadol, neu annheg ar eu cyflenwyr neu drwy gydol eu cadwyn gyflenwi gan fod yn ystyriol o sefyllfa bargeinio gymharol y partïon, na chaniatáu camfanteisio'n annheg ar sefyllfa gref yn y farchnad neu sefyllfa negodi gref.
* Cefnogi amodau masnach deg drwy gydol eu cadwyn gyflenwi lle bo'n berthnasol a rhaid iddynt fod yn rhesymol yn eu harferion talu.
* Gweithredu gyda pharch ac uniondeb bob amser, gan gynnwys cyfrifyddu agored a thryloyw yn ogystal â hysbysebu cywir a geirwir.
* Yn ymgymryd â diwydrwydd dyladwy mewn perthynas â'u cadwyni cyflenwi a'r effeithiau negyddol a achosir gan eu gweithgareddau ac yn mynd ati i chwilio am ffyrdd o leihau effeithiau negyddol o'r fath.
* Yn sicrhau bod unrhyw anrhegion a lletygarwch a gynigir i staff yn bodloni **[polisi gwrth-lwgrwobrwyo y Brifysgol](#Anti_Bribery)** drwy fod yn gymesur a sicrhau nad oes bwriad i ddylanwadu ar benderfyniadau.

## Cyfrifoldeb economaidd

Anogir cyflenwyr i wneud y canlynol:

* Helpu i feithrin datblygiad cymdeithasol ac economaidd a chyfrannu at gynaliadwyedd y cymunedau y maent yn gweithredu ynddynt.
* Cefnogi arloesedd yn eu cadwyn gyflenwi i godi ansawdd y nwyddau, gwasanaethau, a'r gwaith, a disgwylir iddynt beidio â chreu rhwystrau rhag defnyddio busnesau bach a chanolig (BBaChau) sy'n gymwys i ddarparu nwyddau, gwasanaethau, neu waith.

## Cyfrinachedd a diogelu data

Gall pob parti fod â mynediad at wybodaeth gyfrinachol sy'n angenrheidiol ar gyfer partneriaeth effeithiol. Dylai'r wybodaeth hon, hyd yn oed os nad yw'n dod o dan ddarpariaethau cytundebol, gael ei rheoli gyda'r un gofal â gwybodaeth sydd â sensitifrwydd tebyg gan gynnwys data categori arbennig o dan [**Reoliad Cyffredinol y DU ar Ddiogelu Data 2018 (GDPR y DU)**](#GDPR)**.**

Rhaid i Gyflenwyr wneud y canlynol:

* Cydymffurfio â'u rhwymedigaethau o dan y cyfreithiau a'r gofynion diogelu data perthnasol (fel yr amlinellir yn y Telerau ac Amodau y cytunir arnynt gyda Phrifysgol Caerdydd). Mae hyn yn cynnwys [**Rheoliad Cyffredinol y DU ar Ddiogelu Data**](#GDPR).
* Diogelu a gwneud defnydd priodol yn unig o wybodaeth gyfrinachol er mwyn sicrhau bod hawliau'r Brifysgol, Gweithwyr, a rhanddeiliaid perthnasol yn cael eu diogelu (fel yr amlinellir yn **[Adran 21 (3) o Reoliadau Contractau Cyhoeddus 2015](#Public_Contract_Regulations)**).
* Caniatáu mesurau i amddiffyn Gweithwyr os bydd achos o chwythu'r chwiban (sef rhoi gwybod am gamymddwyn neu godi pryderon mewn perthynas â'r sefydliad maent yn rhan ohono neu sefydliad arall), a sicrhau bod yr holl Weithwyr yr effeithir arnynt yn cael eu trin mewn modd teg a thryloyw.

## Datgan buddiannau

* Rhaid i gyflenwyr ddatgan a rheoli unrhyw wrthdaro buddiannau gwirioneddol, posibl neu ganfyddedig gyda'r Brifysgol a'i phersonél.

## 3.3 Cydymffurfiaeth amgylcheddol



Mae Prifysgol Caerdydd wedi gosod nod o ddod yn sero net yng Nghwmpasau 1 a 2 erbyn 2030 er mwyn mynd i'r afael â newid hinsawdd, ac yn sero net erbyn 2050 ar gyfer allyriadau Cwmpas 3. Er mwyn cyflawni'r targed hwn, mae'r Brifysgol wedi creu **[Polisi Caffael Cyfrifol](#SPP)** i gynorthwyo'r broses gaffael. Mae prynu nwyddau, gwasanaethau a gwaith yn y Brifysgol yn cyfrannu'n sylweddol tuag at gyfanswm allyriadau Cwmpas 3 y Brifysgol a dyma'r cyfrannwr mwyaf at ei hôl troed carbon sefydliadol. Mae Prifysgol Caerdydd yn cydnabod yr effaith y mae gweithgareddau'r Brifysgol a gweithgareddau ei Chyflenwyr yn ei chael ar yr amgylchedd ac yn disgwyl felly i Gyflenwyr weithredu mewn modd amgylcheddol gyfrifol ac effeithlon o ran adnoddau yn unol ag egwyddorion amgylcheddol, cymdeithasol a llywodraethu (ESG).

Anogir cyflenwyr i ystyried y canlynol er mwyn lleihau eu heffaith ESG:

* Effaith amgylcheddol twf, gweithgynhyrchu a chludo nwyddau, gwasanaethau a gwaith.
* Goblygiadau cymdeithasol a moesegol.
* Llywodraethu, cost, ac effaith economaidd.

## Cydymffurfio â chyfraith a rheoliadau amgylcheddol

Rhaid i Gyflenwyr wneud y canlynol:

* Cydymffurfio â'r holl gyfreithiau amgylcheddol lleol a chenedlaethol perthnasol a chytundebau rhyngwladol, rheoliadau a chyfarwyddebau'r gwledydd maent yn gweithio ynddynt, yn gweithgynhyrchu ynddynt neu'n masnachu â nhw gan gynnwys, ond heb fod yn gyfyngedig i, newid hinsawdd, gwaredu gwastraff, allyriadau, gollyngiadau, a thrin deunyddiau peryglus a gwenwynig.
* Yn mynd ati'n weithredol i osgoi achosi difrod amgylcheddol a/neu gael effaith amgylcheddol negyddol wrth ddod o hyd i ddeunyddiau crai, mewn prosesau gweithgynhyrchu, wrth gyflenwi'r nwyddau, gwasanaethau, neu waith ac wrth waredu gwastraff yn y gadwyn gyflenwi.

## Rheoli adnoddau

Rhaid i Gyflenwyr wneud y canlynol:

* Diogelu a lleihau'r defnydd o ffynonellau dŵr glân drwy ddefnyddio llai o lygryddion a chemegau gwenwynig, a gwneud defnydd mwy effeithlon o ddŵr drwy fesurau fel ailgylchu ac ailddefnyddio dŵr llwyd wrth weithgynhyrchu, dadhalwyno, cynaeafu dŵr a thrin dŵr gwastraff.
* Gweithio tuag at arloesi a datblygu cynhyrchion/gwasanaethau mwy ecogyfeillgar a chymryd y camau gweithgynhyrchu, defnyddio a gwaredu (costio oes gyfan) i ystyriaeth, gan gynnwys y posibilrwydd o gadwyni cyflenwi cylchol.
* Cymryd camau gweithredol tuag at roi'r gorau i ddefnyddio plastigau untro a gormod o ddeunydd pecynnu.

## Gwastraff ac allyriadau

Rhaid i Gyflenwyr wneud y canlynol:

* Bod â systemau ar waith a manteisio arnynt i leihau eu heffaith amgylcheddol flwyddyn ar ôl blwyddyn a mabwysiadu neu weithio tuag at safonau amgylcheddol a gydnabyddir yn rhyngwladol, mesur a monitro eu heffeithiau amgylcheddol, a sicrhau bod mesurau effeithiol ar waith i leihau effeithiau amgylcheddol a nodir (e.e. ailgylchu, arferion economi gylchol, lleihau gwastraff, mesurau effeithlonrwydd ynni).
* Cefnogi nodau'r Brifysgol o ran lleihau effaith allyriadau hinsawdd eu cadwyni cyflenwi mewn perthynas ag unrhyw nwyddau, gwasanaethau a gwaith a brynir, drwy gydol ei gylch bywyd cyfan. Mae Prifysgol Caerdydd yn disgwyl i Gyflenwyr fod â chamau gweithredu a chynlluniau clir a gwiriadwy ar waith i leihau eu heffaith allyriadau hinsawdd, mewn achosion lle mae gwneud hynny'n rhesymol ac yn gymesur â natur y nwyddau, y gwasanaethau neu'r gwaith a ddarperir.
* Cynyddu'r defnydd o gynnwys sydd wedi'i ailgylchu mewn plastigau a deunyddiau pecynnu a gwneud ymdrech i sicrhau bod y deunyddiau hyn hefyd yn cael eu hailgylchu ar ddiwedd eu hoes.

# Gwella’n barhaus

Gofynnir i gyflenwyr ymgysylltu'n rhagweithiol â Phrifysgol Caerdydd mewn gweithredoedd ac atebion cyfrifol. Mae hyn yn cynnwys, ond nid yw'n gyfyngedig i:

* Adrodd ar berfformiad yn erbyn cynlluniau lleihau carbon. \*
* Coladu data ac adrodd ar yr allyriadau carbon a gynhyrchir yn seiliedig ar y nwyddau, y gwasanaethau neu'r gwaith y mae Prifysgol Caerdydd yn eu prynu.
* Buddion cymunedol y mae'r Cyflenwr yn eu cynnig gan gynnwys, ond heb fod yn gyfyngedig i, gyfran y gwariant gyda busnesau bach a chanolig.
* Dewisiadau amgen cynaliadwy i'r nwyddau, gwasanaethau neu waith a ddarperir i Brifysgol Caerdydd.
* Unrhyw arbedion neu fesurau effeithlonrwydd y gellid eu cyflawni, fel safoni'r nwyddau, y gwasanaethau a'r gwaith.

\*Lle nad oes gan Gyflenwr gynllun lleihau carbon a lle bo'n berthnasol, byddai'r Brifysgol yn disgwyl i un gael ei ddatblygu i ddangos ymrwymiad y Cyflenwr i leihau ei allyriadau carbon.

Mae Prifysgol Caerdydd yn cadw'r hawl i archwilio Cyflenwyr pan fo amheuaeth neu pan roddir gwybod am achos o beidio â chydymffurfio â'u rhwymedigaethau cymdeithasol, moesegol, amgylcheddol, economaidd neu iechyd a diogelwch. Bydd y Brifysgol yn ymdrechu (ond nid yw'n ofynnol iddi) i roi o leiaf 15 Diwrnod Gwaith o rybudd o'i bwriad i gynnal archwiliad.

1. Chwythu'r chwiban a rhoi gwybod am bryderon

Bydd cyflenwyr yn rhoi gwybod i Brifysgol Caerdydd am unrhyw faes sy'n peri pryder cyn gynted â phosibl. Mae'r ddolen ganlynol yn enwi unigolion penodol i gyflwyno/rhoi gwybod am broblemau, honiadau, neu unrhyw bryderon a allai fod gan Gyflenwyr: **[Datgeliad budd y cyhoedd (chwythu'r chwiban) - Gwybodaeth gyhoeddus - Prifysgol Caerdydd](https://www.cardiff.ac.uk/public-information/policies-and-procedures/public-interest-disclosure-whistleblowing)**

Ni fydd cyflenwyr yn dial nac yn cymryd camau disgyblu yn erbyn unrhyw Weithiwr sydd, yn ddiffuant, wedi rhoi gwybod am achos o fynd yn groes i'r Côd neu ymddygiadau amheus, neu sydd wedi gofyn am gyngor ynghylch y Côd.

1. Ymrwymiad cyflenwyr

Rydw i, sydd wedi llofnodi isod, yn gweithredu fel cynrychiolydd y Cyflenwr, ac yn ymrwymo i arferion caffael cyfrifol ac yn cadarnhau bod y Cyflenwr yn cydymffurfio â Chôd Ymddygiad Cyflenwyr Prifysgol Caerdydd a bod yn rhaid iddo gymryd pob cam rhesymol i sicrhau bod ei gadwyn gyflenwi yn cydymffurfio â'r Côd Ymddygiad hwn hefyd, er mwyn hyrwyddo arferion cymdeithasol, moesegol, amgylcheddol ac economaidd cadarn.

Llofnod \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dyddiad \_\_\_\_\_/\_\_\_\_\_/\_\_\_\_\_

Enw \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rôl \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Enw'r cwmni \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# Atodiad 1: Polisïau cysylltiedig ac adnoddau ychwanegol.

Prifysgol Caerdydd, 2018. Polisi gwrth-lwgrwobrwyo Ar gael yn: [https://www.cardiff.ac.uk/\_\_data/assets/pdf\_file/0010/1079776/Anti-Bribery-Policy-April-2018-en\_gb-cy-C.pdf](https://www.cardiff.ac.uk/__data/assets/pdf_file/0005/966524/Anti-Bribery-Policy-April-2018.pdf)

Prifysgol Caerdydd. Polisïau Iechyd, Diogelwch a'r Amgylchedd. Ar gael yn: [https://www.cardiff.ac.uk/cy/public-information/policies-and-procedures/health-safety-and-environment](https://www.cardiff.ac.uk/public-information/policies-and-procedures/health-safety-and-environment)

Prifysgol Caerdydd, 2023. Ein polisi diogelu data Ar gael yn: [https://www.cardiff.ac.uk/cy/public-information/policies-and-procedures/data-protection](https://www.cardiff.ac.uk/public-information/policies-and-procedures/data-protection)

# Prifysgol Caerdydd. Ein Safonau Ansawdd. Ar gael yn: https://www.cardiff.ac.uk/cy/about/facts-and-figures/quality-marks

Prifysgol Caerdydd. Cydraddoldeb hiliol. Ar gael yn: [https://www.cardiff.ac.uk/cy/public-information/equality-and-diversity/race-equality](%20https:/www.cardiff.ac.uk/public-information/equality-and-diversity/race-equality)

Prifysgol Caerdydd, 2024. Datganiad Polisi Diogelwch, Iechyd, yr Amgylchedd a Lles Galwedigaethol. Ar gael yn: [https://www.cardiff.ac.uk/\_\_data/assets/pdf\_file/0003/1085709/Safety-Health-Environment-and-Wellbeing-Policy-Statement-Feb-2024-WELSH.pdf](https://www.cardiff.ac.uk/__data/assets/pdf_file/0008/89405/Safety-Health-Environment-and-Wellbeing-Policy-Statement-Feb-ENGLISH-2024.pdf)

Prifysgol Caerdydd, 2023. Polisi caffael cyfrifol. Ar gael yn:

CIPFA, 2011 Costio Oes Gyfan. Ar gael yn: <https://www.cipfa.org/policy-and-guidance/publications/w/whole-life-costing>

Y Sefydliad Llafur Rhyngwladol, 1973. C138 – Minimum Age Convention, 1973 (No.138). Ar gael yn: <https://www.ilo.org/dyn/normlex/en/f?p=NORMLEXPUB:12100:0::NO::P12100_ILO_CODE:C138>

Y Sefydliad Llafur Rhyngwladol, 1988. Declaration on Fundamental Principles and Rights at Work. Ar gael yn: <https://www.ilo.org/declaration/thedeclaration/textdeclaration/WCMS_716594/lang--en/index.htm>

Y Sefydliad Llafur Rhyngwladol, 1999. C182 – Worst Forms of Child Labour Convention, 1999 (No. 182). Ar gael yn: <https://www.ilo.org/dyn/normlex/en/f?p=NORMLEXPUB:12100:0::NO::P12100_ILO_CODE:C182>

Y Sefydliad Cyflog Byw, Amh. Y Sefydliad Cyflog Byw. Ar gael yn: <https://www.livingwage.org.uk/>

Llywodraeth y DU, 1977. Deddf Telerau Contract Annheg 1977. Ar gael yn: <https://www.legislation.gov.uk/ukpga/1977/50/contents>

Llywodraeth y DU, 1998. Deddf Cystadleuaeth 1998. Ar gael yn: <https://www.legislation.gov.uk/ukpga/1998/41/contents>

Llywodraeth y DU, 2017. Deddf Cyllid Troseddol 2017. Ar gael yn: <https://www.legislation.gov.uk/ukpga/2017/22/contents/enacted>

Llywodraeth y DU, 2010. Deddf Llwgrwobrwyo 2010. Ar gael yn: <https://www.legislation.gov.uk/ukpga/2010/23/contents>

Llywodraeth y DU, 2010. Deddf Cydraddoldeb 2010. Ar gael yn: <https://www.gov.uk/guidance/equality-act-2010-guidance>

Llywodraeth y DU, 1998. Deddf Hawliau Dynol 1998. Ar gael yn: <https://www.legislation.gov.uk/ukpga/1998/42/contents>

Llywodraeth y DU, 2015. Deddf Caethwasiaeth Fodern 2015. Ar gael yn: <https://www.legislation.gov.uk/ukpga/2015/30/contents/enacted>

Llywodraeth y DU, 2015. Rheoliadau Contractau Cyhoeddus 2015 Adran 21 (3). Ar gael yn: <https://www.legislation.gov.uk/uksi/2015/102/regulation/21/made>

Llywodraeth y DU, 2018. Deddf Diogelu Data 2018 (Fersiwn o'r Rheoliad Cyffredinol ar Ddiogelu Data, GDPR). Ar gael yn: <https://www.gov.uk/data-protection>

Y Cenhedloedd Unedig, 1966. Bil Rhyngwladol Hawliau Dynol. Ar gael yn: <https://www.ohchr.org/en/what-are-human-rights/international-bill-human-rights>

Y Cenhedloedd Unedig, 1966. Cyfamod Rhyngwladol ar Hawliau Economaidd, Cymdeithasol a Diwylliannol. Ar gael yn: <https://www.ohchr.org/en/instruments-mechanisms/instruments/international-covenant-economic-social-and-cultural-rights>

Cenhedloedd Unedig, 2015. Y 17 Nod. [Ar-lein] Ar gael yn: https://sdgs.un.org/goals

Llywodraeth Cymru, 2023. Cynllun Gweithredu Cymru Wrth-hiliol. Ar gael yn: [https://www.llyw.cymru/cynllun-gweithredu-cymru-wrth-hiliol](https://www.gov.wales/anti-racist-wales-action-plan)

Llywodraeth Cymru, 2015. Deddf Llesiant Cenedlaethau’r Dyfodol (Cymru) 2015. Ar gael yn:  [https://www.llyw.cymru/deddf-llesiant-cenedlaethaur-dyfodol-cymru-2015-yr-hanfodion-html](https://www.gov.wales/well-being-future-generations-act-essentials-html)

Llywodraeth Cymru, 2023. WPPN 01/20 Cymalau gwerth cymdeithasol/uddion cymunedol drwy gaffael cyhoeddus. Ar gael yn: [https://www.llyw.cymru/caffael-canllawiau-ar-gwerth-cymdeithasol-buddion-cymunedol-html](https://www.gov.wales/procurement-guidance-on-social-value-clauses-community-benefits-html#55969)

# Geirfa

**Archwiliad -** archwiliad systemig o broses neu weithdrefn i asesu cydymffurfiaeth â gofynion neu reoliadau.

**Allyriadau carbon** - yn cael ei ddefnyddio fel term cryno i gyfeirio at allyriadau nwyon tŷ gwydr y cyfeirir atynt yng Nghytundeb Tokyo. Carbon deuocsid yw'r nwy tŷ gwydr mwyaf cyffredin, a gellir mesur nwyon eraill mewn perthynas â'r nwy hwn. Po isaf yw'r gwerth, y gorau i'r amgylchedd.

**Lleihau carbon** - gweithgaredd sy'n lleihau allyriadau carbon o gymharu â senario gwaelodlin.

**Economi gylchol** - yn seiliedig ar egwyddorion cynllunio i leihau gwastraff a llygredd, parhau i ddefnyddio cynhyrchion a deunyddiau ac adfywio systemau naturiol, mae economi gylchol yn rhan annatod o Strategaeth Wastraff 2018 Llywodraeth y DU sy'n cwmpasu cylch bywyd cyfan cynhyrchion o'r cam gweithgynhyrchu, gan ddefnyddio deunyddiau wedi'u hailgylchu a'u hadfer lle bo modd, drwy'r cam defnyddio (gyda chyn lleied o effaith amgylcheddol â phosibl a chylch bywyd hir) hyd at sicrhau bod deunyddiau'n cael eu hadfer cyn belled ag y bo modd a bod cyn lleied o wastraff â phosibl yn cael ei waredu ar ddiwedd oes yr eitem.

**Newid hinsawdd** - y newid hirdymor ar raddfa fawr ym mhatrymau tywydd neu dymheredd cyfartalog y blaned.

**Cod ymddygiad** - set o reolau sy'n amlinellu normau, rheolau a chyfrifoldebau neu arferion priodol unigolyn neu sefydliad.

**Buddion cymunedol** - cyflawni canlyniadau gwerth ychwanegol o safbwynt cymdeithasol, amgylcheddol ac economaidd wrth dendro am gynhyrchion, gwasanaethau a gwaith.

**Diwydrwydd** **dyladwy** — cynnal arfarniad trylwyr neu gynnal gwerthusiad i nodi'r holl ffeithiau cyn ymrwymo i gytundeb.

**Cynaliadwyedd amgylcheddol** - ein cyfrifoldeb i gadw cydbwysedd ecolegol o fewn amgylchedd naturiol y Ddaear.

**Egwyddorion Amgylcheddol, Cymdeithasol a Llywodraethu (ESG)** - fframwaith yw ESG sy'n helpu o ran deall sut mae sefydliad yn rheoli risgiau a chyfleoedd sy'n gysylltiedig â meini prawf amgylcheddol, cymdeithasol a llywodraethu.

**Caethwasiaeth** **fodern** - mae caethwasiaeth fodern yn golygu camfanteisio ar bobl eraill er budd personol neu fasnachol. Mae mathau o gaethwasiaeth fodern yn cynnwys masnachu mewn pobl, gorfodi pobl i weithio, caethiwed dyled a llafur rhwymedig, caethwasiaeth ar sail tras, caethwasiaeth plant a phriodas dan orfod a phriodas gynnar. Yn y DU, mae'r Ddeddf Caethwasiaeth Fodern yn gwneud sefydliadau sydd â throsiant dros £36 miliwn yn gyfrifol am y math hwn o gamdriniaeth mewn unrhyw haen o'u cadwyn gyflenwi a rhaid iddynt lunio datganiad caethwasiaeth fodern blynyddol i nodi'r camau y maent yn eu cymryd tuag at ddileu caethwasiaeth fodern yn eu cadwyni cyflenwi.

**Sero net —** torri allyriadau nwyon tŷ gwydr i fod mor agos at sero â phosibl. Mae hyn yn golygu unrhyw weithred sy'n tynnu cymaint o garbon o'r atmosffer ag y mae'n ei roi ynddo.

**Cwmpas 3** — allyriadau cwmpas 3 yw'r holl allyriadau anuniongyrchol eraill sy'n digwydd yn y gadwyn werth, gan gynnwys allyriadau i fyny'r gadwyn ac i lawr y gadwyn e.e., allyriadau sy'n gysylltiedig â defnyddio nwyddau, gwasanaethau, neu waith a werthir neu a ddefnyddir gan sefydliad.

**Cadwyn gyflenwi** — rhwydwaith o unigolion, sefydliadau, technoleg, gweithgareddau ac adnoddau sy'n gweithio gyda'i gilydd i sicrhau bod nwyddau, gwasanaethau neu waith yn cyrraedd y defnyddiwr terfynol.

**Nodau Datblygu Cynaliadwy** — mabwysiadwyd y Nodau Datblygu Cynaliadwy, a elwir hefyd yn Nodau Byd-eang, gan y Cenhedloedd Unedig yn 2015 fel galwad gyffredinol i weithredu i roi terfyn ar dlodi, amddiffyn y blaned, a sicrhau bod pob person yn gallu mwynhau heddwch a ffyniant erbyn 2030.

**Caffael cyfrifol** - sicrhau bod nwyddau, gwasanaethau a gwaith a gaiff eu caffael yn cyflawni gwerth am arian ar sail cost cylch bywyd ac yn cynhyrchu buddion nid yn unig i'r sefydliad, ond hefyd i'r gymdeithas a'r economi, a hynny wrth ddiogelu'r amgylchedd.

**Gwastraff** - deunydd, sylwedd, neu sgil-gynnyrch a gaiff ei ddileu neu ei waredu gan nad yw bellach yn ddefnyddiol neu nad oes ei angen ar ôl cwblhau proses. Gallai hyn fod o ganlyniad i weithgynhyrchu e.e. , deunyddiau, cemegau, ireidiau neu ddŵr neu ddeunydd pacio sy'n cael ei daflu unwaith y bydd y cynnyrch yn cael ei agor a'i ddefnyddio.

**Costio oes gyfan** - dull arfarnu a rheoli buddsoddiadau yw costio oes gyfan, sy'n asesu cyfanswm cost ased dros ei oes gyfan. Mae'n ystyried y gost gyfalaf gychwynnol, yn ogystal â chostau gweithredol, costau cynnal a chadw, costau atgyweirio ac uwchraddio, a chostau gwaredu yn y pen draw (CIPFA.org).

**Cylch oes gyfan** - Yn cyfeirio at oes gyfan cynnyrch o adeg y syniad cychwynnol ar gyfer y cynnyrch nes iddo gael ei dynnu o wasanaeth.